Tag 0 (8h Bossfahrt, 0 Meter ufe, 0 Meter abe u 0 Kilometer vorwaerts)  Am viertu vor saechsi bini scho wach gsi, no bevor dr Wecker isch gange. So hani de mini siebe Sache zaeme grumt u ha no es Muesli zum Zmorge gno. Ig ha no kei Ahnig gha, oeb ig ech a daem Tag scho es Stueck loufe oder nid.    So bini de zum Boessbahnhof ufbroche. Im Boess hani no e andere  Trekker atroffe, wo mit sim Porter oder Guide (weiss es nid so raecht) unterwaegs isch. D'Boessfahrt het de ou bis am drue am Nami duret (vom Morge am siebni). Dadrbi het dr Boess ou nume ei Panne gha. Da hei si ds einte aute Hinterrad mit em ne andere aute Rad ersetzt... hmmm. Bi re raschtstaett hei mir de no es paar Passagiere vom ne andere Boess ufgno (uese isch zwar scho vou gsi, aber es wot ja jede mau acho).    Wo ig in Besisahar bi acho isch ds Waetter grad so chli am umschla gsi u es het usgseh,  aus wuerds naechschtens cho Raegne. I ha mi de a Inder mit sim Porter-Guide (er treit und fuehrt) ghautet u de schlussaendlech im ne Hotel in Besi Sahar uebernachtet. Dr arm Porter-Guide het de am Achti no woeuae z Hotel waechsle, woeu das mit Touris het choenne gfueut waerde. So ha ig ihm de Asyl i mim Zwoeierzimmer gaeh.    Tag 1 (5.75 Stund loufe, 800 Meter ufe, 500 Meter abe u 22 Kilometer vorwaerts)    Drfuer bini de am naechschte Tag nach em ne Porridge mit dene zwoei losglofe. I bi mir aber chli faeu am Platz vor cho, woeu ig vo sim Guiding ha choenne profitiere. D'Umgaebig isch e chli wie im Tessin. D'Huegle si aui i 45 Grad Winkle anenand greit. Es isch no zimli heiss u dr Wind ma ou nid wuerklech abechuele. Ds Tagesziu isch Bohundanda gsi, aber dert isch aues scho vou  gsi. So bini mit de andere zwoei bis Ghermu witer gloffe.    Dert si no zwoei jungi Franzose u no e kanadischi Vater-Tochter Kombination gsi. I ha mit de Franzose chli gschnurret u mi ihne fuere naechscht Tag agschlosse.    Tag 2 (5.75 Stund loufe, 950 Meter ufe, 240 Meter abe u 15 Kilometer vorwaerts)  Am Morge heis die zwoei Franzose (dr Julien u dr Aurelian) nid so pressant gha u mir si de die letschte gsi, wo gstartet si. Mir hei de d'Kanadier relativ schnaeu mau ueberhout. Dr  Inder mit sim Guide hei mir ersch speter am Tag atroffe.      D' Landschaft isch langsam garschtiger worde. Dr Fluss ma im Tau und raecht wuete. Es isch aber immer no zimli warm gsi. Wenigschtens dr Wind wo vo de Schneebaerge abe wait chueut e chli. Wo's gaege Abe zue ta het, ischs  de scho zimli fruesch gsi. Ds Tau het bi Tal zimli Uftah. Dert isch de e Adler mit oeppe zwoeiehaub Meter Spannwiti fuer ues sini Showrundi gfloge. Nachem breite Tau mit wissem Sand (i bi mir vorcho, wie bim ne Snowboardtuerli) ischs links u raechts wieder Steil ufe gange. Zwuesche duere ueber e Haengebruegg i schwinduerregenderHoechi immer chli ufe u abe gange, bis mir de in Khotro si acho. Dert hei mir de gnaechtiget.    D'Prise waerde immer chli tuerer, je witer das me louft. Das chunnt dadrvo,  dass ds Aesse dr glich Waeg muess hindere treit waerde. Drfuer waerde d'Uebernachtige immer biuiger.    Tag 3 (4.50 Stund loufe, 800 Meter ufe, 500 Meter abe u 22 Kilometer vorwaerts)  Huet si mir de bis Koto gloffe u hei dadrbi es paar verschiedeni Gruppe atroffe: Aenglaender mit Porter, es hoellaendisches Paerli um di 45i mit Porter und Guide u zwoei Israelis. Gseh hei mir no meh, ig kenne aber weder d'Richtig no d Nationalitaet vo dene.    Vo Khotro si mir gli mau bi Dharapani  gsi. Ds Dorf isch chli groesser aus d'Standarddoerfli. Vo dert ischs ueber e "Strass" de witer gange. Mi gseht immer me Schnee a de nache u entfaernte Gipfle. Huet hei mir dr Annapurna II vo witem gseh. Dr Waud het wieder chli zue gno u isch raecht Tannig worde. Dr Waeg isch de vom Fluss waeg steil id hoechi gange. Vo dert het me di erschte nache Gipfle (ca 5500m.ue.M) zwuesche de Wouke wag choenne erkenne. Dr Gruch het vom Multierscheiss zu Tannewaud u verbroenntem Tannehouz gwaechslet. Ueberhoupt hets fasch  kei Porter mit Ware ufem Waeg gha. drfuer meh Chinder, wo fuer Sweets gfragt hei.      Am Nami hets langsam zue ta, so das dr Chaut Wind ues inne tribe het. Die lauwarmi Duschi isch e gnuss gsi. Einzig ds Wasser abzsteue isch chli Hert gsi, woeu d'Luft doch duetlech cheuter isch.  Gaege Abe hets de ou no afe Troepfele aber nie richtig afa Raegne. I de Guest Houses voe de aube d'Ouge afa broenne, woeu si ir Chuchi mit Fuer choche, wo zwuescheduere zimli Rouch entwickle.    A daem Tag hei mir am Nami nuet gmacht (usser chli Schach spiele, Laese u Teeli trinke), so dass mir fuer die naechschte zwoei Tag usgruit si u bis Upper Pissang choei loufe.    Tag 4 (4.25 Stund loufe, 900 Meter ufe, 230 Meter abe u 14.5 Kilometer vorwaerts)  Wie immer si mir wieder ziemli  frueh ga schlafe. Ds Zimmer fuer drue mit vier Bett wird vo Tag zu Tag biuiger. Drfuer isch ds Bett e chli herter aus ueblech u d'Waend ni so winddicht. Es isch ou nume no so zwoei bis fuef Grad ir Nacht. Aber der gfaeuscht North Face Schlafsack wo ig in Kathmandu kouft ha git astaendig warm. Ds Chopfweh vom Abe vorhaer isch de ueber Nacht ou waeg gange, so das i ohni Sorge ha choenne starte.      Mir (immer no mit de Franzose) si de meh oder weniger Non-Stop bis Bratang duere gloffe u hei dert zmoergelet. Ufem Waeg hei mir dr Annapurna II vor einte Sitte ir Morgesunne gseh. Nach Bratang isch d' isch d'Umgaebig schnaeu anders worde. Dr Fichtewaud isch troechner worde  (u het herlech duftet). D' Baergeresp. Ts Tal isch aenger u Steiler worde. Dr Waeg isch spektakulaer duere Feuse gschlage gsi. Nach ere windige u schattige Kurve ischs ine riesige Chessu ine gange. E riesigi Platte vo ca. 3000 uf vielech 4000 m.ue.M. ufe... Hinter ues het es riesigs Vorgeplaenkel vom Annapurna II i Himu ufe gluegt. Das isch de gli mau im Fichtewaud verschwunde. Ploetzlech het sech ds Tau raecht breit g'oeffnet u e grossi Flaechi frei gaeh. Am andere Aendi si mir de in Lower Pissang e Pouse  ga mache, bevor mir no zu uesem Tagesziu, Upper Pissang uf 3'200 m.ue.M., si ufe gloffe.    Uf dr Terrasse hei mir de d'Namitagssunne gnosse (es isch im Windschatte und ar Sunne sicher oeppe 30 Grad warm worde). Aber wehe, du geisch i Wind oder a Schatte oder oeppe beides zaeme - brrr...    Ufem Waeg hei mir chli mit em italienische Biker gschwaetzt, wo die letschti Nacht im gliche Hotel het uebernachtet gha. Dr Inder u si Guide hei ues de huet im Hotel ighout. I ha ne de mit chli Glueck  bim Schachspiele gschlage.    Ou hie hani wieder chli Chopfweh becho. I weiss auerdings nid, oepps am Wasserhushaut oder ar hoechi ligt. So hani no es trickli usegfunde, dass ig e chli meh trinke. I tue itze aube Lemon-Sirup oder Powder ids Wasser. So verschwinde de die zwoei Liter wo ig am Morge am Rucksack abinde relativ schnaeu. Drfuer cha me de au haub Stung ga bisle...    Unterdesse gits no e usred meh, am Abe frueh ga z lige. Im Schlafsack ischs eifach waermer.    Tag 5  (5.00 Stund loufe, 800 Meter ufe, 400 Meter abe u 14 Kilometer vorwaerts)  Wie scho am Tag vorhaer, isch mis Chopfweh de verschwunde gsi. Nachem Zmorge si dr Aurelien u dr Julien de nomau nach Lower Pissang abe, woeu si dert ihri Wassertropfe vergaesse hei. Ig ha de d'Abchuerzig gno, wo aber aeuae astraengender isch gsi aus ds abe u ufe via Lower Pissang. I ha de schnaeu mau e Kanadier u e Finn ighout u bi es Stueck mit ihne gloffe. Ou a daem Morge isch dr Annapurna II imposant uf dr gaegeueberliegende  Sitte vom Tau i Himu ufe gragt.    Die meischte hei huet dr Umwaeg gwaeut, wo uf 3'700 m.ue.M. ufe geit. Oeppe nach ere drue viertu Stund uf dr gliche hoechi ischs de ploetzlech ueber 400 Hoehemeter ufe gange u das oeppe uf oeppe 500 Meter Luftlinie im Zigzag. Grad vor dr Stigig hei mi die zwoei Franzose ou wieder ighout gha (mit e hufe andere vo Lower Pissang im Schlepptou).      Obe ar Stigig in Ghyaru hets de es Tee gaeh. D'Ussicht hie isch dr Hammer: vLnR Manasulu, Annapurna II, Annapurna IV, Annapurna III, Gangapurna, es paar "chlini" (nume zwuesche 5000 u 7000 Meter hoech) ohni Name u am Schluss no dr Tilicho Peak. Uf mire Tausitte het me de no d Spitze vom Pissang Peak gseh.    Nachem Tee und em sueche vom Waeg zum Monastry hei mir ues de nomau naeb de  klaeffende u knurrende Hirtehuend duere gwagt u dr Usgang vom Dorf gsuecht. Vo dert ischs meh oder weniger em Hang entlang hundert Meter ufe u abe bis mir in Ngawal si acho u zmittag hei gaesse. Ou dert hei mir ues no churz im Doerfli verloffe, bevors zum laenge abstieg isch cho. In Mungi, grad nachdaem d'Waege wieder si zaeme cho, hei mir no mau e Tee-Pouse gmacht. Im Laedeli naebe dran hets grad fruesche Yak-Chaes gaeh (waer hets erfunde?). I ha mir grad 100 Gramm goennt.      Ds Waetter isch de zuenaemend schlechter worde, so das mir die letschte fasch flache Kilometer i agriff gno hei. In Bragha hets no churz es Foeteli gaeh, bevor ig witer pressiert in Richtig Manang gloffe bi. Dr Waeg isch Quasi e Outobahn, so das mir grad no raechtzytig vor em Raege in Manang es Hotel gfunde hei. Am  Nami hei mir nid viu gmacht. Dusse hets gwitteret u maengisch chli graegnet u dadrzue immer starch gwindet - brrr...    Fuer di naechschte Tag isch ds Programm no nid so klar gsi, so das mir am Nami lang drueber diskutiert hei, wo das mir de haere soeuae. D Moeglechkeite si dr Ice-Lake uf 4600 m.ue.M. wo ei Tag i aspruch nimmt u dr Tilicho Lake uf 5000 m.ue.M, wo je nach Waeg zwuesche zwoei u vier Tag wuerdi dure. D'Informatione uebere Waeg zum Tilicho Lake si auerdings no chli unklar gsi, so das  mir ues fuer e Ice-Lake entschiede hei. So hei mir no am Abe uese Rucksaeck fuer e Tagesusflug vorbereitet u es chlises Zmittag fuer e naechscht Tag bsteut.    Tag 6 (5.75 Stund loufe, 1100 Meter ufe, 1100 Meter abe u 7 Kilometer im Kreis)    Am Morge si mir de scho am viertu  vor Siebni losgloffe, um die 1100 Meter Stigig i agriff z'naeh. Scho churz nachem Start hei mir dr Waeg verlore u e Riter gfrakt, wo's aech duere geit. Mir si de nach dere Beschribig bi de Chloschter duere u witer ufe u hei dert dr Waeg scho wieder verlore. So si mir meh oder weniger querfeldein relativ Steil dr Hang dsdruf, bis mir bi re Gebaetsfahne si acho. Vo dert hets de wieder e Waeg gha, wo zwar i di fauschi Richtig, aber doch wenigschtens ufe isch gange. Ou dae het zum ne Tuermli mit Gebaetsfahne  gfuehrt. Dert hets de e Waegwiser gha, wo zum Ice-Lake het gfueehrt. Im Hintergrund hets de gueti Sicht uf e Chulu East (6420 m.ue.M) gaeh.      Witer de Waegwiser entlang hets de oeppe ab 4400 m.ue.M langsam afa Harze. D'Luft isch spuerbar duenner worde u het mini Schritt langsamer.  Drfuer hani viu meh muesse Schnuffe. Nach vier Stund hei mir de dr chliner See gseh u scho daenkt, mir heiges gschafft. Dummerwis isch de dert doch nomeau e Waegwiser gsi, wo witer hindere zeigt het.    Nachdaem mir uesi Rucksaeck ghout hei u ufem Waeg hindere si gsi, ischs mir de chli Sturm worde u i ha muesse absitze. Nach es paar Minute ischs de wieder gange u mir si doch no duere Schnee-Matsch zum richtige See hindere. Dert hei mir afa Z'Mittag aesse, was e schlaechti Idee isch gsi. Mir ischs  zimli schnaeu schlaecht, truemlig u fasch schwarz vor de Ouge worde. Begleitet vo Heiss-Chaut schueb hani mit hiuf vom Juilien aues i mi Rucksack packt u mi no e bitz gwaglig ufe Waeg abe gmacht.      Solang das i gloffe bi, ischs mir einigermasse gange. Mir si de ununterbroche  oeppe 700 Meter abgstiege u d'Symtom hei nah glah. Einzig chli Chopfweh u gschwechti Bei si no uebrig blibe. Bire Pouse hani mi mit es paar Gueezi wieder gstercht. Waehrenddesse het ues e Duetsche no erklaehrt, dass dr eifach Waeg zum Tilicho Base Camp uf 4150 m.ue.M zue isch u me ueber e Pass (4920 m.ue.M) muess um dert haere z'cho. So nimmt die Idee vom Tilicho Lake itze chli anderi Usmaes ah. Fuer mi isch de klar gsi, dass i uf das wenig luscht ha u de nach em ne Rest Day in Manag mi ufe Waeg zum Thorung La  Pass mache.    So si mir de die raeschtleche Meter no abe bis nach Bragha u vo dert zruegg nach Manang gloffe. Da's raecht schoen isch gsi, hets de e heissi Duschi gaeh. Ds warme Wasser wird duer d Sunne ufgwermt (u es chunnt ou nume denn, we d Sunne schint).    Bim Laedele hani de no es duetsches Buech im ne Lade gseh u gfragt, oeb i aech mis aenglische choennti umtusche. OK!, so hani fuere raescht vom Tag no d'Mission gha, mis Buech fertig z'laese. Bim ne Bier, Yak-Chaes, Gschweuti u  ere faade Tomate-Suppe isch mir de das ou glunge. Im Hotel isch no e Gruppe Franzose acho, wo aues loe la trage u numme bis nach Jomsom loufe. D'Traeger u dr Guide si raecht luschtig u probiere so guets geit aenglisch u franzoesisch z'rede.    Tag 7 (0 Stund loufe, 0 Meter ufe, 0 Meter abe u 0 Kilometer vorwaerts)  Es isch Restday agseit. Das het fuer mi beduetet, das ig mau mis Tagebuech nachefuehre, Chleider waesche u augemein relaexe. Grad nach em Zmorge bini de ds noeie Buech (Wie  Siddharta zum Buddha wurde), wo zimlie i die Umgaebig passt, ga itusche. Ds Chleiderwaesche mit em chaute Wasser (d'Sunne het nid wuerklech moege schine) isch de ou schnaeu erlediget gsi. Am Nami hani de ds Buech agfange. Es isch ganz agnaehm zum laese u i ha fasch nuemme choenne hoere. Am spaetere Nami hei de die saechs Franzose ueber ihri innerfranzoesische Sozialproblem afa diskutiere. I haet es paar Iwaend u ahregige gha, aber wes um Frankrich geit, loe si nid mit sich la gspasse. Je lueter deschto raecht. So  hanis de ufgaeh u nuemme gseit. E Loesig fuer ihri Problem hei si aber ou nid gha.    Tag 8 (4.50 Stund loufe, 1200 Meter ufe, 200 Meter abe u 13 Kilometer vorwaerts)  A daem morge isch de dr laeng Waeg nach Thorung Phedi agseit gsi. Gstartet hani ir Doune-Jagge (ir Nacht vorhaer hets gschneit), ha die aber nachere haub Stund abzoge. Ufem erschte Abschnitt bini naebe es paar Israelis duere gloffe, wo verschnuffet hei. Die hei das grad aus Herusforderig agluegt u si ufem naechschte Abschnitt  zimli schnaeu a mir verbigloffe. I ha mis Tempo bibhaute u ha se bir naechschte Beiz wieder ueberhout u naehr dr ganz Tag nuemme gseh. A daem Tag si dr Julien u dr Aurelien in Hochform gsi. So bini fuer mi elei gloffe u ha unterwaegs ds Freiluft-WC mit Schnee-WC-Papier i ahspruch gno.    Dr Waeg het sech vom Gangapurna u Annapurna III waeg draeit. So si de die weniger hoeche Baerge (numme 6000-7000 m.ue.M) ids Blickfaeud cho. In Ledar, wo ig die andere erwartet haetti, hani se aber nid gseh. So hani  elei es Tee trunke u es Paeckli Gueezi g'aesse. Nachdaem ig die zwoei nach ere drue viertu Stund immer no nid ha gseh, hani mi de ufe Waeg nach Thorung Phedi gmacht. Bim letschte Hus (vo vier) hani de d'Rucksaeck vo de Franzose gseh stah. Sie hei sech ou grad ufe Waeg woeue mache.    Dr letscht Abschnitt isch de chli garschtig gsi. Es het zimli schnaeu zue ta u starch afa lufte. Ir Windstopper-Jagge hei mir ues gaege Wind vorwaerts kaempft. Uf haubem Waeg hets de ou no afa Schneie. Es het aber  nid am Bode moege ahnaeh u dr Bode isch ou nid wuerklech Nass worde. I bi de froh gsi, wo mir im Base Camp in Thorung Phedi si acho.    Die zwoei Franzose hei de no z'viu Energie gha u mi ueberschnurret, no es paar Meter ufe z'loufe, um d'Aklimatisation z'unterstuetze. Bis da hani no nuet gspuerrt vor Hoechi. Dr Tag mit em Ice-Lake hets vou brunge.    Oeppe 50 Meter oberhaub vom Base Camp hei mir ues de fuer e viertu Stund ir cheuti higsetzt, bevor ig wieder abe bi, um mi bim ne Tee  ufzwaerme. Am Nami hani de chli glaese u e bitz Chopfweh becho. Ir Beiz (dr einzig Ort naebscht em Schlafsack wos Warm isch) hani dr Julio kenne glernt. Er isch ues scho fruecher mau gegaegnet. Er isch vo Kolumbie u zimli vou Energie. Ir Beiz isch auer raecht tuer. Trotzdaem hani mi mit trinke u aesse nid zruegg ghaute. Am Abe hani no d'Foeteli vor fasch voue Spichercharte kopiert u so aues fuer e erfougrichi Passueberquerig erlediget gha.